《投孟郊》
唐代·贾岛

月中有孤芳，天下聆薰风。江南有高唱，海北初来通。

容飘清冷馀，自蕴襟抱中。止息乃流溢，推寻却冥濛。

我知雪山子，谒彼偈句空。必竟获所实，尔焉遂深衷。

录之孤灯前，犹恨百首终。一吟动狂机，万疾辞顽躬。

生平面未交，永夕梦辄同。叙诘谁君师，讵言无吾宗。

余求履其迹，君曰可但攻。啜波肠易饱，揖险神难从。

前岁曾入洛，差池阻从龙。萍家复从赵，云思长萦萦。

嵩海每可诣，长途追再穷。原倾肺肠事，尽入焦梧桐。

作者简介：贾岛（779～843年），字浪（阆）仙，唐代诗人。汉族，唐朝河北道幽州范阳县（今河北省涿州市）人。早年出家为僧，号无本。自号“碣石山人”。据说在洛阳的时候后因当时有命令禁止和尚午后外出，贾岛做诗发牢骚，被韩愈发现其才华。后受教于韩愈，并还俗参加科举，但累举不中第。唐文宗的时候被排挤，贬做长江主簿。唐武宗会昌年初由普州司仓参军改任司户，未任病逝。